Die Burger en Volksblad sê: Die kinderagtige onvolwassenes in die VSA-magspel | Netwerk24
Pres. Donald Trump van Amerika en Nancy Pelosi, speaker van die Amerikaanse huis van verteenwoordigers, grom weer vir mekaar tydens die staatsrede. Foto: Reuters
Pres. Donald Trump se vryspraak in die senaat op aanklagte van magsmisbruik en verydeling van die kongres het sekere implikasies. Allereers: "vryspraak" beteken nie "onskuldig" nie.
Dis bo alle redelike twyfel bewys dat Trump sy Oekraïense eweknie, Wolodimir Zelenski, met die weerhouding van militêre hulp probeer intimideer het om 'n korrupsie-ondersoek na Trump se waarskynlike teenstander as presidentskandidaat van die Demokrate, Joe Biden, te begin. Dit kom daarop neer dat Trump buitelandse hulp wou afdwing om sy eie herverkiesing te bevorder – 'n onvergeeflike politieke doodsonde.
Die Demokrate het aanvanklik slegs prima facie-getuienis hiervoor gelewer. Maar toe verskyn nuusberigte oor die manuskrip van Trump se afgedankte nasionale veiligheidsraadgewer, John Bolton, waarin hy eerstehands oor die saak getuig.
Die Republikeine in die Senaat het angsvallig hul ore toegedruk en geweier dat Bolton getuig.
Trump se vryspraak beteken ook dat die magsverhoudinge in die Amerikaanse politiek op kort en dalk ook middeltermyn ten gunste van die presidensie en ten koste van die kongres ontwikkel het. Die kongres, veral die senaat, het die pote onder sy eie rol as effektiewe rem op die mag van die president beslissend afgesaag.
Met 'n narsistiese persoonlikheid soos Trump in die Withuis, kan verwag word dat die president hom nog meer aan magsmisbruik skuldig sal maak – tensy die kiesers hom in November verwerp. Dit hang saam met die wyse waarop die Republikeinse Party in die "Trump-party" omskep is. Ofskoon verskeie senatore erken het Trump is skuldig aan magsmisbruik, het slegs een – Mitt Romney – genoeg ruggraat gehad om vir sy skuldigbevinding te stem.
Maar ook die Demokrate het hul sop sout gemaak. Dis dalk die beste geïllustreer deur die speaker van die huis van verteenwoordigers, Nancy Pelosi, se kinderagtige opskeur van Trump se staatsrede nadat hy dit vandeesweek gelewer het.
Trump was ewe onbeskaafd deur vooraf te weier om haar die hand te gee, maar Pelosi het haar altyd as die volwassene van die twee voorgehou. Trump se vryspraak wys dus ten slotte dat die Amerikaanse politiek grotendeels deur kinderagtige onvolwassenes bedryf word.